ID-DEĊIŻJONI TAL-KUMMISSJONI
tat-22 ta’ Lulju 2005,
dwar l-għoti ta’ derogi lil ċerti Stati Membri fir-rigward ta’ l-istatistiki li jridu jinġabru għas-snin ta’ referenza 2003, 2004 u 2005 b’konformità mar-Regolament tal-Kummissjoni (KE) Nru 753/2004
(innotifikata fid-dokument bin-numru C(2005) 2773)
(It-testi bid-Daniż, l-Ingliż, l-Estonjan, il-Franċiż, il-Ġermaniż, il-Grieg, l-Ungeriż, it-Taljan, il-Latvjan, il-Litwan, il-Malti u l-Iżvediż huma awtentiċi)
(Test b’rilevanza għaż-ŻEE)
(2005/686/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea
Wara li kkunsidrat ir-Regolament tal-Kummissjoni (KE) Nru 753/2004 tat-22 ta’ April 2004 li jimplimenta d-Deċiżjoni Nru 1608/2003/KE tal-Parlament Ewropew u tal-Kunsill rigward l-istatistiċi tax-xjenza u t-teknoloġija (1), u b’mod partikulari t-taqsimiet 1 2 ta’ l-anness tiegħu,
Billi:
(1)
Ir-Regolament (KE) Nru 753/2004 għandu l-qafas ta’ referenza ta’ standards komuni, definizzjoni u kjarifiki għal ġbir ta’ l-istatistiċi tal-Komunità dwar ix-xjenza u t-teknoloġija sabiex jinkisbu riżultati statistiċi ta’ kwalità għolja mill-Istati Membri b’konformità ma’ dawn l-istandards, definizzjonijiet u kjarifiki.
(2)
Taqsima 1, punt 3 ta’ l-Anness tar-Regolament (KE) Nru 753/2004 tistipula li, sakemm is-sistemi nazzjonali ta’ l-istatistika jeħtieġu adattamenti kbar, il-Kummissjoni tista’ tagħti derogi lill-Istati Membri fir-rigward ta’ l-istatistiċi dwar ir-riċerka u l-iżvilupp miġbura għall-2003 fl-ewwel sena ta’ riferenza. F’każi eċċezzjonali għall-aħħar, dan il-perjodu ta’ deroga jista’ jkun estiż għall-analiżijiet reġjonali ta’ ċerti fatturi varjabbli.
(3)
Taqsima 2, punt 3 ta’ l-Anness tar-Regolament (KE) Nru 753/2004 tistipula li, sakemm is-sistemi nazzjonali ta’ l-istatistika jeħtieġu adattamenti kbar, il-Kummissjoni tista’ tagħti derogi lill-Istati Membri fir-rigward ta’ l-istatistiċi dwar ir-riċerka u l-iżvilupp miġbura għall-2004 fl-ewwel sena ta’ referenza.
(4)
Derogi ta’ din ix-xorta kienu mitluba mill-awtoritajiet rispettivi tal-Belġju, l-Estonja, i-Greċja, Franza, l-Irlanda, l-Italja, il-Latvja, il-Litwanja, il-Lussemburgu, l-Ungerija, Malta, l-Olanda, l-Awstrija, l-Iżvezja u r-Renju Unit.
(5)
Skond l-informazzjoni li waslet lill-Kummissjoni (il-Eurostat), it-talbiet mill-Istati Membri kkonċernati huma minħabba l-fatt li dawn jeħtieġu li jagħmlu bidliet importanti fis-sistema ta’ l-istatistika tagħhom.
(6)
Id-derogi mitluba għandhom għalhekk ikunu mogħtija,
ADOTTAT DIN ID-DEĊIŻJONI:
Artikolu 1
Id-derogi huma mogħtija lill-Belġju, l-Estonja, il-Greċja, Franza, l-Irlanda, l-Italja, il-Latvja, il-Litwanja, il-Lussemburgu, l-Ungerija, Malta, l-Olanda, l-Awstrija, l-Iżvezja u r-Renju Unit kif stipulat fl-anness għal din id-Deċiżjoni.
Artikolu 2
Din id-Deċiżjoni hija indirizzata lir-Renju tal-Belġju, ir-Repubblika ta’ l-Estonja, ir-Repubblika Ellenika, ir-Repubblika Franċiza, l-Irlanda, ir-Repubblika Taljana, ir-Repubblika tal-Latvja, ir-Repubblika tal-Litwanja, il-Gran Dukat tal-Lussemburgu, ir-Repubblika ta’ l-Ungerija, ir-Repubblika ta’ Malta, ir-Renju ta' l-Olanda, ir-Repubblika ta’ l-Awstrija, ir-Renju ta’ l-Iżvezja u r-Renju Unit tal-Gran Brittanja u ta’ l-Irlanda ta’ Fuq.
Magħmula fi Brussell, nhar it-22 ta’ Lulju 2005.